Document ID: 32014R0379

KOMISIJOS REGLAMENTAS (ES) Nr. 379/2014
2014 m. balandžio 7 d.
kuriuo iš dalies keičiamas Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 8 straipsnio 5 dalį,
kadangi:
(1)
vežėjai, vykdantys skrydžius tam tikrais orlaiviais, ir tuose skrydžiuose dalyvaujantys darbuotojai turi atitikti taikomus Reglamento (EB) Nr. 216/2008 IV priede išdėstytus esminius reikalavimus.
(2)
pagal Reglamentą (EB) Nr. 216/2008 Komisija turėtų priimti būtinas įgyvendinimo taisykles, kuriomis nustatomos saugaus orlaivių naudojimo skrydžiams sąlygos. Šiose taisyklėse visų pirma turėtų būti atsižvelgiama į orlaivio, organizacijų ir skrydžių orlaiviais sudėtingumą, taip pat į riziką, susijusią su įvairių tipų skrydžiais;
(3)
Komisijos reglamentu (ES) Nr. 965/2012 (2) nustatytos komercinių skrydžių lėktuvais ir sraigtasparniais vykdymo taisyklės. Taikant Reglamentą (EB) Nr. 216/2008 ir siekiant laikytis pagrindinių jo principų, reikėtų nustatyti ir komercinių skrydžių oro balionais ir sklandytuvais taisykles. Be to, reikėtų tinkamai atsižvelgti į tam tikrų komercinių skrydžių lėktuvais ir sraigtasparniais, prasidedančių ir pasibaigiančių tame pačiame aerodrome ar skrydžių erdvės dalyje, specifiką pagal tų skrydžių mastą, aprėptį ir su jais susijusią riziką;
(4)
Komisijos reglamentu (ES) Nr. 800/2013 (3) iš dalies keičiamas Reglamentas (ES) Nr. 965/2012, įtraukiant nekomercinių skrydžių įvairaus sudėtingumo orlaiviais taisykles. Siekiant atsižvelgti į dabartinę padėtį ir užtikrinti, kad tam tikrai nesudėtingais orlaiviais vykdomai griežtai apibrėžtai veiklai ir atitinkamoms organizacijoms būtų taikomos proporcingos priemonės, taip pat būtina iš dalies pakeisti Reglamentą (ES) Nr. 965/2012;
(5)
reikėtų įtraukti ir specialiųjų skrydžių lėktuvais, sraigtasparniais, oro balionais ir sklandytuvais taisykles, atsižvelgiant į konkrečius tokių skrydžių aspektus ir su jais susijusią riziką. Dėl proporcingumo priežasčių būtų netinkama reikalavimą pateikti pažymėjimą taikyti visiems komercinius skrydžius vykdantiems vežėjams, t. y. to reikalavimo visų pirma reikėtų netaikyti komercinius specialiuosius skrydžius vykdantiems vežėjams. Nors šie vežėjai vykdo komercinio pobūdžio veiklą, jiems būtų taikomas reikalavimas pateikti ne pažymėjimą, o gebėjimo vykdyti įsipareigojimus deklaraciją. Tačiau saugos sumetimais reikėtų nurodyti tam tikrų didelės rizikos komercinių specialiųjų skrydžių, dėl kurių kyla pavojus ant žemės esantiems tretiesiems subjektams, sąlygas ir todėl šiuos skrydžius turėtų būti galima vykdyti tik gavus leidimą;
(6)
todėl Reglamentas (ES) Nr. 965/2012 turėtų būti atitinkamai iš dalies pakeistas;
(7)
siekiant užtikrinti sklandų perėjimą ir aukštą civilinės aviacijos saugos lygį Sąjungoje, įgyvendinimo priemonės turėtų atitikti naujausius orlaivių naudojimo skrydžiams laimėjimus, įskaitant geriausią patirtį, ir šios srities mokslo bei technikos pažangą. Todėl reikėtų atsižvelgti į Tarptautinei civilinės aviacijos organizacijai ir Europos Jungtinei aviacijos administracijai koordinuojant iki 2009 m. birželio 30 d. sutartus techninius reikalavimus ir administracines procedūras, taip pat į galiojančius konkrečioje nacionalinėje aplinkoje taikomus teisės aktus;
(8)
aviacijos pramonei ir valstybių narių administracijos įstaigoms reikia skirti pakankamai laiko prisitaikyti prie naujos reguliavimo sistemos;
(9)
Europos aviacijos saugos agentūra, vadovaudamasi Reglamento (EB) Nr. 216/2008 19 straipsnio 1 dalimi, parengė įgyvendinimo taisyklių projektą ir pateikė jį Komisijai kaip nuomonę;
(10)
šiame reglamente numatytos priemonės atitinka pagal Reglamento (EB) Nr. 216/2008 65 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 965/2012 iš dalies keičiamas taip:
1)
1 straipsnis pakeičiamas taip:
„1 straipsnis
Dalykas ir taikymo sritis
1. Šiuo reglamentu nustatomos išsamios skrydžių lėktuvais, sraigtasparniais, oro balionais ir sklandytuvais vykdymo taisyklės, įskaitant vežėjų, kurių saugos priežiūrą vykdo kita valstybė, orlaivių patikrinimus perone, kai tie orlaiviai nutupia teritorijoje, kurioje taikomos Sutarties nuostatos, esančiuose aerodromuose.
2. Šiuo reglamentu taip pat nustatomos išsamios vežėjų, vykdančių komercinius skrydžius Reglamento (EB) Nr. 216/2008 4 straipsnio 1 dalies b ir c punktuose nurodytais orlaiviais, pažymėjimų išdavimo, išlaikymo, pakeitimo, apribojimo, jų galiojimo sustabdymo ir jų panaikinimo taisyklės, tokių pažymėjimų turėtojų teisės ir pareigos, taip pat sąlygos, kuriomis skrydžiai saugos sumetimais draudžiami, ribojami ar jiems taikomos tam tikros sąlygos.
3. Šiuo reglamentu taip pat nustatomos išsamios su komercinius specialiuosius skrydžius ir nekomercinius skrydžius sudėtingais varikliu varomais orlaiviais, įskaitant nekomercinius specialiuosius skrydžius sudėtingais varikliu varomais orlaiviais, vykdančių vežėjų deklaracijų teikimo arba tų vežėjų priežiūros sąlygomis ir procedūromis susijusios taisyklės.
4. Šiuo reglamentu taip pat nustatomos išsamios su sąlygomis, kuriomis saugos sumetimais tam tikriems didelės rizikos komerciniams specialiesiems skrydžiams vykdyti išduodamas leidimas, ir tokių leidimų išdavimo, išlaikymo, pakeitimo, apribojimo, jų galiojimo sustabdymo ir jų panaikinimo sąlygomis susijusios taisyklės.
5. Šis reglamentas netaikomas skrydžiams, kuriems taikomas Reglamento (EB) Nr. 216/2008 1 straipsnio 2 dalies a punktas.
6. Šis reglamentas netaikomas skrydžiams pririšamaisiais balionais ir dirižabliais, taip pat pririšamųjų balionų skrydžiams.“
2)
2 straipsnis iš dalies keičiamas taip:
a)
pirma pastraipa papildoma šiais punktais:
„7. specialusis skrydis- nekomercinis skrydis, per kurį orlaivis naudojamas specialiai veiklai, pvz., žemės ūkio, statybos, fotografavimo, tyrimo, stebėjimo ir patruliavimo, reklamos ore veiklai vykdyti;
8. didelės rizikos komercinis specialusis skrydis- komercinis specialusis orlaivio skrydis, vykdomas virš teritorijos, kurioje ant žemės esančių trečiųjų subjektų saugai dėl avarinės situacijos gali kilti pavojus, arba, kaip nustato vietovės, kurioje vykdomas skrydis, kompetentinga institucija, komercinis specialusis orlaivio skrydis, kuris dėl savito pobūdžio ir aplinkos, kurioje jis vykdomas, kelia didelę riziką, visų pirma ant žemės esantiems tretiesiems subjektams;
9. įvadinis skrydis- skrydis už užmokestį arba kitą vertingą atlygį, t. y. trumpa kelionė oru, kurią rengia patvirtinta mokymo organizacija arba organizacija, įsteigta siekiant skatinti aviacijos sportą arba laisvalaikio aviaciją, kad pritrauktų naujų mokinių arba narių;
10. konkursinis skrydis- skrydis, per kurį orlaivis naudojamas oro lenktynėse ar varžybose, taip pat rengtis oro lenktynėms ar varžyboms ir į jas skristi ar iš jų parskristi;
11. parodomasis skrydis- skrydis, sąmoningai vykdomas parodomuoju arba pramoginiu tikslu per viešą reklaminį renginį, įskaitant skrydį, per kurį orlaivis naudojamas pasirengti parodomajam skrydžiui ir nuskristi į reklaminį renginį ir iš jo parskristi.“;
b)
antroje pastraipoje skaičius VII pakeičiamas skaičiumi VIII.
3)
5 straipsnis iš dalies keičiamas taip:
a)
įterpiama ši 1a dalis:
„1a. Vežėjai, vykdantys komercinius skrydžius B klasės lėktuvais arba nesudėtingais sraigtasparniais, prasidedančius ir pasibaigiančius tame pačiame aerodrome ir (arba) skrydžių erdvės dalyje, laikosi III ir IV priedų atitinkamų nuostatų.“;
b)
3, 4 ir 5 dalys pakeičiamos taip:
„3. Vežėjai, vykdantys nekomercinius skrydžius sudėtingais varikliu varomais lėktuvais ir sraigtasparniais, deklaruoja savo gebėjimą vykdyti su tų orlaivių naudojimu susijusias pareigas ir tai, kad turi priemonių tai daryti, ir naudoja orlaivius skrydžiams pagal III ir VI priedų nuostatas. Vykdydami nekomercinius specialiuosius skrydžius, tokie vežėjai naudojasi orlaiviais pagal III ir VIII priedų nuostatas.
4. Vežėjai, vykdantys nekomercinius skrydžius, įskaitant nekomercinius specialiuosius skrydžius, nesudėtingais varikliu varomus lėktuvais ir sraigtasparniais, taip pat oro balionais ir sklandytuvais, naudojasi jais pagal VII priedo nuostatas.
5. Mokymo organizacijos, kurių pagrindinė verslo vieta yra valstybėje narėje ir kurios patvirtintos pagal Reglamentą (ES) Nr. 1178/2011, vykdydamos mokomuosius skrydžius į Sąjungą, joje arba už jos ribų:
a)
sudėtingus varikliu varomus lėktuvus ir sraigtasparnius skrydžiams naudoja pagal VI priedo nuostatas;
b)
nesudėtingus varikliu varomus lėktuvus ir sraigtasparnius, taip pat oro balionus ir sklandytuvus skrydžiams naudoja pagal VII priedo nuostatas.“;
c)
įterpiamos šios 6 ir 7 dalys:
„6. Vežėjai orlaivius naudoja komerciniams specialiesiems skrydžiams tik kaip nurodyta III ir VIII prieduose.
7. Prieš specialiuosius skrydžius, per juos arba iškart po jų tiesiogiai su jais susiję skrydžiai vykdomi laikantis atitinkamai 3, 4 ir 6 dalių. Orlaivyje skraidinami (išskyrus skrydžių su parašiutais atveju) ne daugiau nei šeši užduočiai atlikti būtini asmenys, neįskaitant įgulos narių.“
4)
6 straipsnis iš dalies keičiamas taip:
a)
1 dalis išbraukiama;
b)
įterpiama ši 4a dalis:
„4 a. Nukrypstant nuo 5 straipsnio 1 ir 6 dalių, pagal VII priedą gali būti vykdomi šie skrydžiai nesudėtingais varikliu varomais orlaiviais:
a)
privačių asmenų bendromis lėšomis vykdomi skrydžiai su sąlyga, kad tiesiogines išlaidas pasidalija visi orlaivyje esantys asmenys, įskaitant pilotą, ir kad šias tiesiogines išlaidas dalijasi ne daugiau nei šeši asmenys;
b)
konkursiniai skrydžiai arba parodomasis skrydis su sąlyga, kad užmokestis arba kitas vertingas atlygis už šiuos skrydžius yra ne didesnis nei būtina tiesioginėms išlaidoms padengti ir yra proporcingas metinėms išlaidoms, taip pat prizams, kurių vertė ne didesnė nei nurodo kompetentinga institucija;
c)
įvadiniai skrydžiai, parašiutininkų išmetimas, sklandytuvų vilkimas arba akrobatiniai skrydžiai, kuriuos vykdo mokymo organizacija, kurios pagrindinė verslo vieta yra valstybėje narėje ir kuri patvirtinta pagal Reglamentą (ES) Nr. 1178/2011, arba organizacija, įsteigta siekiant skatinti aviacijos sportą arba laisvalaikio aviaciją, su sąlyga, kad organizacija orlaiviu naudojasi nuosavybės teise arba pagal nuomos be įgulos sutartį, kad iš skrydžio negaunama pelno, kuris būtų paskirstomas organizacijai nepriklausantiems asmenims, ir kad tuo atveju, jei vykdant skrydį dalyvauja organizacijai nepriklausantys asmenys, tokie skrydžiai sudaro tik nedidelę organizacijos veiklos dalį.“
5)
8 straipsnis iš dalies keičiamas taip:
a)
3 dalis pakeičiama taip:
„3. Komerciniai skrydžiai sraigtasparniais, komerciniai skrydžiai oro balionais ir komerciniai skrydžiai sklandytuvais turi atitikti nacionalinius reikalavimus.“;
b)
Įterpiama 4 dalis:
„4. Nekomerciniai skrydžiai, įskaitant nekomercinius specialiuosius skrydžius, sudėtingais varikliu varomais orlaiviais ir sraigtasparniais, taip pat komerciniai specialieji skrydžiai lėktuvais, sraigtasparniais, oro balionais bei sklandytuvais ir toliau vykdomi pagal taikomus nacionalinės teisės aktus, kuriais nustatomi skrydžio laiko apribojimai, kol bus priimtos ir pradėtos taikyti atitinkamos įgyvendinimo taisyklės.“
6)
10 straipsnio 3 dalis iš dalies keičiama taip:
a)
a punkte žodžiai „III priedo“ pakeičiami žodžiais „II ir III priedų“;
b)
b punkte žodžiai „V, VI ir VII priedų“ pakeičiami žodžiais „II, V, VI ir VII priedų“.
7)
10 straipsnis papildomas šiomis 4, 5, 6 ir 7 dalimis:
„4. Nukrypstant nuo 1 dalies antros pastraipos, valstybės narės gali nuspręsti specialiesiems skrydžiams netaikyti II, III, VII ir VIII priedų nuostatų iki 2017 m. balandžio 21 d.
5. Nukrypstant nuo 1 dalies antros pastraipos, valstybės narės gali nuspręsti II, III ir IV priedų nuostatų netaikyti:
a)
iki 2017 m. balandžio 21 d. - komerciniams skrydžiams B klasės lėktuvais arba nesudėtingais sraigtasparniais, kurie prasideda ir baigiasi tame pačiame aerodrome ir (arba) skrydžių erdvės dalyje; ir
b)
iki 2017 m. balandžio 21 d. - komerciniams skrydžiams oro balionais ir sklandytuvais.
6. Jei valstybė narė taiko 5 dalies a punkte numatytą leidžiančią nukrypti nuostatą, taikomos šios taisyklės:
a)
vykdant skrydžius lėktuvais - Reglamento (EEB) Nr. 3922/91 III priedas ir atitinkamos nacionalinės išimtys pagal Reglamento (EEB) Nr. 3922/91 8 straipsnio 2 dalį;
b)
vykdant skrydžius sraigtasparniais - nacionaliniai reikalavimai.
7. Jei valstybė narė taiko 3, 4 ir 5 dalyse numatytas leidžiančias nukrypti nuostatas, ji apie tai praneša Komisijai ir agentūrai. Pranešime apibūdinamos leidžiančios nukrypti nuostatos taikymo priežastys ir jos taikymo trukmė bei pateikiama numatytų veiksmų įgyvendinimo programa ir tvarkaraštis.“
8)
Reglamento (ES) Nr. 965/2012 I-VII priedai iš dalies keičiami pagal šio reglamento I priedą.
9)
Reglamentas (ES) Nr. 965/2012 papildomas VIII priedu (SPO dalimi), pateikta šio reglamento II priede.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 7 d.

Labels: 10
7
8